**PSALM ZA KOBILICO**

Ne zganeš več se, drobceno življenje,

spodmáknila so tla se ti spod skočnih nog

in zrak spod krhkih kril. Že grabi te venenje,

zeleno bitje; kakor mrki bog.

Moj topli dih, ki vso te je ovijal,

na tebi zdaj leži kot žalni pajčolan.

Skamnele so oči. Le kri (kdo je ubijal?)

žari ti skozenj kot toneči dan.

Kako je tvoja smrt mogočno tiha --

ah biti kakor ti, neznatna, mala stvar:

kot ti se vdati, ko vse manj in manj bo diha,

in položiti se na zlat oltar.

Kot ti živela si, tako živeti:

vsevdilj, vsevdilj zeleno, ves neznanski hip;

od blišča ljúbiti le žarke, ki so speti

v ljubečo luč, in rose čist razsip.

Spi, drobno bitje, spi,

naj bodo večni travniki ti sni.